Divixon Garibaldi "Cichero"

A **Divixon Garibaldi "Cichero"** a l'é stæta unna formaçion partigiaña ch'a s'é battua in scê ertixe de Zena a-i tempi da Rexistensa. A Divixon Cichero a l'agiva into settô a-o levante da *Camionale*, ancheu ciammâ Autostrada A7, in sce l'Appennin ligure.

Tante personalitæ d'importansa da rexistensa zeneise l'ean inta Divixon. A formaçion a saià avvoxâ pe-o rigô morale che de longo a gh'à dæto o carattere. I seu componenti l'ean unii da ligammi personali, ma sorviatutto etici e de libertæ. O pensceo e a poxiçion politica despægi l'andavan verso o sola raxon commun de liberaçion da-a dittatua e da l'occupaçion nazi-fascista. A s'é fæta reconosce, graçie ascì a-o seu còdixe de comportamento, pe l'òttimo rappòrto co-a popolaçion de vallæ donde a s'attrovià à battise.
 
## Descriçion e stöia
### E origine
O primmo nucleo da-o quæ a formaçion a s'é originâ o s'arrecampa da-o settembre do 1943 inta zöna de Favâ, inte l'entrotæra de Ciavai: se trattava de unna dëxeña de òmmi in tutto. O primmo gruppo, inspiou a-o spito de fraternitæ e a quello che vegnià conosciuo comme *còdixe Cichero*, un còdice morale, etico e de comportamento, o l'ea formou da persoñe de nascion, cultua e pensceo (cattòlici, communisti, liberäi de scinistra) despægi: o Aldo Gastaldi (Besagno), o Gioan Serbandini (Bini), o Gioan Battista Canepa (Marso), o Severin Bianchini (Dente), o Umberto Lazagna (Canevari), o Franco Antolini (Furlin), o Gioan Bianchi (Cilletto), o Emilio Roncagliolo (Lesta), o Cesare Passano (Formaggetta), o Renato Dersaglio, Gioan Vignale, o Augusto Sanguineti e trei sicilien desbandæ, conosciui comme o Severino, o Michele e o Razza.

A stòriografia a ne ripòrta pròpio a-i tempi de l'incomenso a compoxiçion de *Sutta a chi tucca*, exempio de canto partigian in lengua zeneise, in sce l'äia de *По долинам и по взгорьям* (*Pe-e vallæ e pe-e colliñe*), un inno rivoluçionäio sovietico. Za pe-o Novembre o gruppo o gh'à da stramuâ a-i pe do Monte Rammaxou, perché o s'ea fæto tròppo vixibile, dæto o seu lesto scricchî.

Into mentre vëgnan streiti di rappòrti co-o gruppo do Monte Antoa, ciù avanti conosciuo comme *Distaccamento La Scintilla*. Sto gruppo chì o se trasferisce à Ciché do marso do 1944, e o finià pe rende neçessäia unna neuva organizzaçion da banda, fæta coscì de dimenscioin consciderevole.O gruppo vegnià scompartio in trei distaccamenti: un, nomminou ciù in avanti *Severino*, o restià à Ciché, un, nomminou in primis *Lupo* e ciù in avanti *Peter* o se mettià à Pannexi, l'atro, nomminou *Torre*, tornià inta zöna de l'Antoa e piggià i òmmi da desmissa *Banda do Slavo*.

### Da Banda à Brigata
O continuo aumento de òmmi e de prestixo, portian a Banda Cichero à piggiâ e dimenscioin de unna Brigata. O riconoscimento offiçiâ o l'arrivià a-i 20 de zùgno do 1944, co-a nascion da *3ª Brigata Garibaldi "Liguria"*.O fenomeno de quella che vegnià dapöi definia VI Zöna Operativa o l'é in direçion conträia co-i continui problemmi de formaçioin da III Zöna. A-i trei distaccamenti do comenso, se uniscian atri doe gruppi, un attivo in quello do tortoneise, o *Battaggion Casalini*, e l'atro into pavexin, assemme à un bon nummeo de contadin militarizzæ.

### Da Brigata à Divixon
O fòrte scricchî o va avanti, e zà pe-o meise de Agosto gh'é beseugno de unna neuva ristruttuaçion, ch'a pòrta a-a nascion da *3ª Divixon Garibaldi "Cichero"*.

L'organizzaçion interna a se pösa in sciâ *3ª Brigata Garibaldi "Jori"* (drento gh'ea o Ezio Lucarno, medaggia d'öo a-o valô militare), spægâ in sce quella do *Distaccamento Torre* e attiva inta zöna de l'Antoa e de l'erta valle do Trebbia; a *57ª Brigata Garibaldi*, che ciù in avanti a piggià de nomme *Berto,* a l'agiva pe contra inta Vallâ de l'Aveto; inte vallæ do Borbea e do Curon in cangio ea apreuvo à organizzâse a *58ª Brigata Garibaldi*, nasciua da-a fuxon do *Peter* e do *Casalini*, e ciù in avanti conosciua comme *Brigata Oreste*. st'urtima formaçion chì, inte l'autunno ciù avanti, a vegnià scompartia pe formâ a *Brigata Arzani*. Da mette in luxe, pe-o meise de Novembre, l'intrâ inta Cichero de squæxi tutti i alpin do *Battaggion Vestòne* da "Montereusa".

A Divixon a se fâ fòrte ascì de unna Seçion de Stampa, ch'a cua a redaçion de *Il Partigiano*, pappê offiçiâ da *Cichero* e ciù in avanti de tutta a VI Zona Operativa. Saian 15 e sciortie da l'Agosto do 1944 a-a Liberaçion.

### O "Còdixe Cichero"
*O Besagno* e o *Bini* e o gruppo d'incomenso stabilian e severe regole de comportamento che saian de longo o carattere de formaçioin partigen sotta o seu commando, scin a-o successo do 25 d'arvî do 1945. Inta memöia di partigen, e de popolaçioin ch'i ghe daian proteçion e ospitalitæ, ste regole chì vegnian tramandæ comme o *còdixe de Ciché*: 

- inte attivitæ e inte operaçioin se obbedisce a-i ordini di comandanti, ghe saià dapeu de longo unn'assembramento pe discuttine a conduta;- o cappo o vëgne eletto da-i compagni, o l'é o primmo inte açioin ciù peigose, l'urtimo into riçeive o mangiâ e o vestî, gh'attocca o turno de guardia o ciù fadigoso;- a-a popolaçion contadiña se ghe domanda, no se ghe piggia, e se se peu se paga ò se recangia quello che se riçeive;- no se ascidian e dònne;- no se giastemma.

### Atre formaçioin da VI Zöna
In streito contatto co-a Cichero, agivan ascì atre formaçioin garibaldiñe, a-a diretta dipendensa do commando zöna.

A *59ª Brigata Garibaldi de maneuvra "Caio"* (da-o nommeagio do partigian Ferdinando Guerci), formaçion nasciua da l'evoluçion da *Banda de l'Istriano*. Sta formaçion, originäia da còsta parmense, a s'ea spostâ da-a Val Nure a-a Vallâ de l'Aveto in conseguensa à tenscioin co-a Banda do Montenegrin (Brigata Garibaldi "Stella Rossa"). Pe-o Frevâ do 1945 a faià pe un curto periodo retorno inte zöne d'origine, into çercâ de organizzâle torna à causa de un pesante rastellamento.

A *Brigata Còduri* a l'ea pe cangio nasciua da-a *Banda Virgola*, gruppo de ribelli missi assemme da-o Settembre do 1943 inta zöna do Monte Capenardo. A formaçion, con tutto ch'a lontanansa geografica, a strenzià scin da-o prinçipio rappòrti co-a Cichero, inta quæ a l'intrià pe via offiçiâ a-a fin do settembre do '44. Sciben che gh'ea boña conlaboraçion, no manchian incomprenscioin, derivæ da-o fæto che a Coduri, formaçion tra l'atro de matrixe ben ben communista, a gh'aveiva l'uso de deuviâse tanto da vexin a-i çentri abitæ. Inte l'Arvî do 1945 a Còduri a piggià o rango de Brigata de Maneuvra e, à Liberaçion avvegnua, adreitua quello de Divixon.

Inta zöna gh'agiva a Brigata GL-Matteotti ascì, accusâ de grammo livello morale e militare e disarmâ pe ben doe vòtte da-i òmmi do Besagno, pe l'estæ do '44.

In ciù gh'ean ascì doe *Battaggioin Matteotti-Valbisagno*, spægæ a-o comenso do Settembre do 1944 da-a fuxon tra a Banda Zòrro, unna dëxeña de ommi dislocæ da quarche meise arrente a-o sciumme Lavagneua e atri elementi soçialisti da zöna inquadræ inte atre formaçioin.

### E Brigate "Vòlanti"
Dòppo o rastellamento do Settembre do 1944, se piggià a decixon de tranfeî due formazioni leste e ben armæ drento a-o schieramento nemigo, fin à portâ a guerriglia inte valli çittæn.

A primma à acciappâ a poxiçion stabilia da-i commandi saià a *Brigata Vòlante Severin*, da l'ottobre do '44 attiva inta Valle do Besagno. A-o prinçipio a Brigata a l'ea formâ da unna dozzeña de òmmi d'élite, vegnui da l'omònimo distaccamento da Brigata Berto. A-a vigilia da Liberaçion a formaçion a contava in sce tòsto unna çentanâ d'òmmi, scompartii in 3 distaccamenti, ciù ätrettanti sappisti d'aggiutto.

A *Brigata Vòlante Balilla* pe contra a l'arriva inta Vallâ do Ponçeivia pe-o Novembre do '44, co unna ventina de òmmi d'élite. Pe-o ciù i l'ean ex gappisti de Bösanæo, tra i quæ o leader pin de carisma, o Angelo Scala, inquaddræ primma into Distaccamento Musso primma da 57ª Brigata, dapeu ciammou Distaccamento Balilla e ciù in avanti passou a-a Brigata Jori. A base operativa a gh'aveiva scito in sciô Monte Sella. A formaçion a l'arrivià a-a Liberaçion con unna çinquanteña de effettivi, scompartii in trei distaccamenti, con l'azzonta de çirca 160 sappisti d'aggiutto.

### A scission
E dimenscioin da Divixon Cichero l'ean andæ avanti à cresce, coscì comme a fama do Besagno. Fòscia ascì per limitâ l'influensa de lê, pe-o Marso do 1945 se deçiddià pe-a scission.

A derivâ a saià a Divixon Pinan - Cichero, formaçion à tutti i mòddi indipendente da-a formaçion moæ, da quæ però, za into nomme, vegniva reconosciua a matrixe in commun. A neuva Divixon a se deuviava inti territöi za controllæ da-e brigate *Oreste* e *Arzani*, a-e quæ vegniva missa ai scianchi a *Brigata Po-Argo ascì.*

### L'organigramma a-a vigilia da Liberaçion

Passâ a scission da Pinan-Cichero, a Divixon Cichero a l'arrestià organizzâ in sce doe brigate, a-e quæ se andavan à azzonze e doe brigate vòlanti e e doe brigate de maneuvra in diretta dipendensa do commando zöna.

- Commando-Brigata Jori (Distaccamenti Bellucci, Cialacche, Guerra, Maffei, Sardegna, Vestone, Guglielmetti, Perreto, Ravera)- Brigata Berto (Distaccamenti Castagna, Mario, Nino, Forca, Beppe, Fuoco, Cucciolo, Carlo III, Alpino)- Brigata de Maneuvra Caio (Distaccamenti Pablo, Ghittoni, Zonta, Guerci, Campanini, Bedin, Amerkanoff, Vòlante Willy)- Brigata Còduri (Battaggioin Longhi, Dall'Orco, Zelasco)- Brigata Vòlante Severino (3 distaccamenti e 2 distaccamenti SAP)- Brigata Vòlante Balilla (3 distaccamenti)

### Documentäi
* *Bisagno*, regia di Marco Gandolfo (2015)

## Note


## Bibliografia
* 
* 
* 
* 

## Voxe correlæ (partigian)
* Martiri de Gallaneô
* Germano Jori
* Giacomo Buranello
* Walter Fillak
* Romano Magnaldi
* Sant'Antonìn, poexìa do Doardo Firpo 

Categorîa:Stöia de Zena
Categorîa:Gente de Liguria